SET ปิดพุ่ง 13 จุด รับปัจจัยบวกครม.เคาะซื้อ “ไฟเซอร์” เพิ่ม นำเข้า Q4/64
SET ปิดพุ่ง 13 จุด เกิดเทคนิคเคิลรีบาวด์สวนตปท. รับปัจจัยบวกหลังครม.เคาะซื้อ “ไฟเซอร์” เพิ่ม 10 ล้านโดส จากเดิม 20 ล้านโดส จ่อส่งมอบพร้อมกันใน Q4 พรุ่งนี้ตลาดฯคงจะแกว่งไซด์เวย์ในกรอบจำกัด โดยมีแนวรับ 1,520 แนวต้าน 1,545 - 1,550 จุด
17 ส.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยวันนี้เป็นเทคนิคเคิลรีบาวด์ สวนทางตลาดต่างประเทศ โดยตลาดหุ้นในภูมิภาคเอเชียวันนี้เคลื่อนไหวในแดนลบเป็นส่วนใหญ่ เช่นเดียวกับตลาดในยุโรปที่เทรดบ่ายนี้ต่างก็ปรับตัวลงราว 0.40% จากความเสี่ยงที่จีนออกมาตรการควบคุมอุตสาหกรรมเทคโนโลยีอย่างต่อเนื่อง และเศรษฐกิจโลกมีสัญญาณของการแผ่วลง ทำให้เกิดแรงขายสินทรัพย์เสี่ยงออกมาบ้าง
ส่วนตลาดบ้านเราปรับตัวขึ้นจากความคาดหวังเชิงบวกจากกการประชุมคณะรัฐมนตรี (ครม.) วันนี้ ที่ได้มีการอนุมิติซื้อวัคซีนไฟเซอร์เพิ่ม 10 ล้านโดส จากเดิม 20 ล้านโดส ส่งมอบพร้อมกันในไตรมาส 4/2564 ทำได้ตามเป้า และเมื่อรวมกับที่รับบริจาคก็จะมี 31 ล้านโดส แต่จำนวนผู้ติดเชื้อโควิด-19 ในประเทศยังทรงตัวในระดับสูงอยู่ ซึ่งก็ต้องจับตาดูว่าจะพีคเมื่อไร
สำหรับแนวโน้มการลงทุนในวันพรุ่งนี้ (18 ส.ค.) นายกรภัทร กล่าวว่า ตลาดฯคงจะแกว่งไซด์เวย์ในกรอบจำกัด โดยมีแนวรับ 1,520 จุด ส่วนแนวต้าน 1,545 – 1,550 จุด
อย่างไรก็ดีให้ติดตามสถานการณ์การแพร่ระบาดโควิด-19 ในประเทศต่อไป ส่วนนอกประเทศให้ติดตามยอดค้าปลีกของสหรัฐฯที่จะออกมาในวันนี้ และติดตามคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมวันที่ 27 – 28 ก.ค.วันที่ 18 ส.ค.นี้ ส่วนวันศุกร์ (20 ส.ค.)ให้ติดตาม FTSE Rebalance โดยคาดว่า BBL-F และ KBANK-F จะถูกถอดออกจากการคำนวณ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 4,024.14 ล้านบาท ปิดที่ 36.00 บาท เพิ่มขึ้น 0.75 บาท
KCE มูลค่าการซื้อขาย 3,116.81 ล้านบาท ปิดที่ 86.50 บาท เพิ่มขึ้น 5.00 บาท
KBANK มูลค่าการซื้อขาย 2,408.03 ล้านบาท ปิดที่ 107.50 บาท เพิ่มขึ้น 2.50 บาท
BCH มูลค่าการซื้อขาย 2,084.80 ล้านบาท ปิดที่ 24.80 บาท เพิ่มขึ้น 0.90 บาท
INTUCH มูลค่าการซื้อขาย 2,055.95 ล้านบาท ปิดที่ 76.75 บาท เพิ่มขึ้น 3.25 บาท
 